text: Mette Bock blev i dag ny formand for Grænseforeningen 
  11 maj 2014 kl. 13.03
  Forfatter og journalist Finn Slumstrup trak sig tilbage i dag efter ni år som formand for Grænseforeningen.
  Folketingsmedlem for Liberal Alliance Mette Bock trådte til i stedet.
  Mette Bock blev valgt på Grænseforeningens sendemandsmøde i Vingsted Konferencecenter ved Vejle.
  Mette Bock har tidligere været chefredaktør på JydskeVestkysten og har en lang karriere i medie- og kommunikationsverdenen bag sig.
  Hun har i en årrække været medlem af Grænseforeningen, og siden august 2013 har hun været medlem af Grænseforeningens bestyrelse.
  Mette Bock er 56 år, bor i Horsens, er gift og har børn og børnebørn.
  Grænseforeningen har eksisteret siden 1920. Den blev grundlagt umiddelbart efter Genforeningen. 
  Foreningen har ca. 14.000 medlemmer.
  Det er foreningens formål at være en folkeoplysende forening. Den skal udbrede og vedligeholde danskernes kendskab til det danske mindretal i Sydslesvig, og den skal styrke det danske sprog og kultur særligt syd for grænsen.
  
  